ประธานกรรมการร่างรัฐธรรมนูญ ยังไม่ทราบสมาชิกสภานิติบัญญัติแห่งชาติ ขอแก้ไขวิธีเลือกผู้ตรวจการเลือกตั้ง แต่เชื่อว่าไม่กระทบโรดแมปเลือกตั้ง
ประธานกรรมการร่างรัฐธรรมนูญ ยังไม่ทราบสมาชิกสภานิติบัญญัติแห่งชาติ ขอแก้ไขวิธีเลือกผู้ตรวจการเลือกตั้ง แต่เชื่อว่าไม่กระทบโรดแมปเลือกตั้ง

นายมีชัย ฤชุพันธุ์ ประธานกรรมการร่างรัฐธรรมนูญ (กรธ.) กล่าวถึงกรณีที่สมาชิกสภานิติบัญญัติแห่งชาติ (สนช.) เตรียมเข้าชื่อเสนอให้แก้ไขพระราชบัญญัติประกอบรัฐธรรมนูญว่าด้วยคณะกรรมการการการเลือกตั้ง (กกต.) พ.ศ. 2560 เกี่ยวกับวิธีการเลือกผู้ตรวจการเลือกตั้ง ว่า ผู้ตรวจการเลือกตั้งเป็นมือไม้ของ กกต. ในการทำงาน ในรูปแบบที่ไม่ได้เป็นคณะกรรมการ เพื่อให้การทำงานเกิดความรวดเร็ว ซึ่งส่วนตัวยังไม่ทราบแนวทางการเสนอแก้ไขของ สนช.ในเรื่องนี้ ส่วนการคัดเลือกผู้ตรวจการเลือกตั้งควรเป็นอำนาจของ กกต.ชุดใหม่ หรือชุดปัจจุบันนั้น มองว่าควรควบคู่กัน เพราะ กกต.ชุดใหม่ จะพิจารณาบุคคลที่ กกต.ชุดปัจจุบันเลือกมา แต่ขณะนี้ยังไม่ทราบว่าผู้ตรวจการเลือกตั้งที่ปรากฎรายชื่อทั้ง 616 คน กกต.ได้เคาะเลือกแล้วหรือยัง เพราะจากประกาศของ กกต.ระบุว่าเพื่อให้ทราบถึงแนวคิดและจะดำเนินการแต่งตั้งต่อไป ซึ่งหากยังไม่ได้เลือก กกต.ชุดใหม่สามารถเข้ามาพิจารณาและแก้ไขได้ หากเห็นว่าไม่เหมาะสม รวมถึงการเสนอขอปรับแก้โครงสร้างของคณะกรรมการคัดเลือกบุคคลเพื่อแต่งตั้งผู้ตรวจการเลือกตั้งใหม่ให้ยึดโยงกับจังหวัด เห็นว่าเป็นเรื่องยาก

ประธาน กรธ. ยังกล่าวถึงการแก้ไขพระราชบัญญัติประกอบรัฐธรรมนูญว่าด้วย กกต. โดยพื้นฐาน ควรต้องสอบถามความเห็นจาก กกต.ด้วย เนื่องจากเป็นผู้เกี่ยวข้องโดยตรง เช่นเดียวกับตอนยกร่างกฎหมาย กรธ. ก็เชิญ กกต.มาสอบถามความเห็น ในฐานะผู้มีประสบการณ์ ยกเว้นทางทฤษฎีที่เห็นไม่ตรงกันก็ต้องพูดคุยแลกเปลี่ยนความคิดเห็น แต่หาก สนช.จะทำการเสนอกฎหมายเพียงฝ่ายเดียวก็สามารถทำได้ เนื่องจากเป็นอำนาจของฝ่ายนิติบัญญัติอยู่แล้ว พร้อมมองว่า เรื่องนี้ไม่จำเป็นต้องส่งให้ศาลรัฐธรรมนูญวินิจฉัยหากไม่มีปัญหาข้อกฎหมาย ยกเว้น กกต.จะทักท้วง แต่เชื่อว่าในที่สุดก็จะมีทางออกในเรื่องนี้และไม่น่าส่งผลกระทบต่อโรดแมปการเลือกตั้ง